CELEX: 32020R0600
Language: bg
Date: 2020-04-30 00:00:00
Title: Регламент за изпълнение (ЕС) 2020/600 на Комисията от 30 април 2020 година за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19

4.5.2020   
               
               
                  BG
               
               
                  Официален вестник на Европейския съюз
               
               
                  L 140/40
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/600 НА КОМИСИЯТА
         от 30 април 2020 година
         за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално членове 25, 31, 38, 54 и 57 от него,
         като има предвид, че:
         
                     (1)
                  
                  
                     Поради настоящата пандемия от COVID-19 и произтичащите от нея широки ограничения на придвижването земеделските стопани, лозарите, производителите на маслиново масло и пчеларите от всички държави членки са изправени пред изключителни трудности. Логистичните проблеми и недостигът на работна сила ги направиха уязвими поради причинените от пандемията икономически сътресения. По-специално те изпитват финансови затруднения и проблеми с паричните потоци. С оглед на безпрецедентния характер на така стеклите се обстоятелства е необходимо посочените затруднения да бъдат облекчени чрез въвеждане на дерогация от някои разпоредби на различни регламенти за изпълнение, приложими в областта на общата селскостопанска политика.
                  
               
                     (2)
                  
                  
                     В съответствие с член 9, параграф 1 от Регламент за изпълнение (ЕС) 2017/892 на Комисията (2) заявлението за помощ или за остатъка от нея се подава от организациите на производители до компетентния орган на държавата членка за всяка оперативна програма, за която се иска помощ, до 15 февруари на годината след годината, за която се иска помощта. В съответствие с член 9, параграф 3 от посочения регламент заявленията за помощ могат да включват планирани, но неизвършени разходи, ако се докажат определени елементи. Тези елементи включват обстоятелството, че съответните операции не са могли да бъдат извършени до 31 декември в годината на изпълнение на оперативната програма поради причини, независещи от съответната организация на производители, и че тези операции могат да бъдат извършени до 30 април на годината след годината, за която се иска помощта. Поради пандемията от COVID-19 е необходимо да се въведе дерогация от член 9, параграф 3, буква б) от Регламент за изпълнение (ЕС) 2017/892 и да се предвиди, че заявленията за помощ, които трябва да бъдат подадени до 15 февруари 2021 г., могат да включват разходи за операции, които са планирани за 2020 г., но не са извършени до 31 декември 2020 г., ако тези операции могат да бъдат извършени до 15 август 2021 г. Поради същата причина е необходимо също така да се въведе дерогация от член 9, параграф 3, буква б) от Регламент за изпълнение (ЕС) 2017/892 и да се предвиди, че заявленията за помощ, подадени до 15 февруари 2020 г., могат да включват разходи за операции, които са планирани за 2019 г., но не са извършени до 31 декември 2019 г., ако тези операции могат да бъдат извършени до 15 август 2020 г.
                  
               
                     (3)
                  
                  
                     Мерките, предприети от правителствата през последните месеци за справяне с кризата, предизвикана от пандемията от COVID-19, по-специално затварянето на хотели, барове и ресторанти, ограничаването на движението на хора и стоки до неизбежния минимум, затварянето на някои граници в рамките на Съюза, оказват отрицателно въздействие върху лозаро-винарския сектор в Съюза. Според някои оценки затварянето на хотелите, баровете и ресторантите пряко засяга 30 % от обемите на консумираните в Съюза вина, което съответства на 50 % от тяхната стойност. Също така недостигът на работна ръка и затрудненията в логистиката, причинени от пандемията, оказват натиск върху лозарите и целия лозаро-винарски сектор. Лозарите са изправени пред все по-големи проблеми с предстоящата реколта: ниски цени, свито потребление, затруднения в транспорта и продажбите.
                  
               
                     (4)
                  
                  
                     Освен това през 2019 г. пазарът на вино в Съюза вече функционираше при все по-неблагоприятни условия, докато запасите от вино са на най-високото си равнище от 2009 г. насам. Тази тенденция може да се обясни преди всичко с комбинацията от рекордно високата реколта през 2018 г. и като цяло свиващото се потребление на вино в Съюза. Освен това налагането от страна на Съединените американски щати на допълнителни вносни мита на вината от Съюза засегна износа, тъй като САЩ е основният пазар за износ на вино от Съюза. Пандемията от COVID-19 нанесе още по-голям удар на уязвимия сектор, който вече не е в състояние да предлага на пазара и да разпространява ефективно продуктите си, най-вече поради затварянето на големите експортни пазари и мерките, предприети за гарантиране на въвеждането на ефективна изолация и ограничения на свободата на движението, и по-специално поради прекратяването на всички дейности в областта на общественото хранене и невъзможността за извършване на доставки на обичайните клиенти. Всичко това води до загуби на приходи за всички участници в лозаро-винарския сектор. Несигурността по отношение на времетраенето на мерките, предприети за справяне с пандемията, и въздействието им върху цените, моделите на потребление и доходите оказват допълнителен натиск върху лозаро-винарския сектор на Съюза.
                  
               
                     (5)
                  
                  
                     Предвид това е необходимо да се предприемат спешни мерки за справяне със ситуацията, като се предостави възможност за допълнителна гъвкавост при прилагането на някои мерки за подпомагане съгласно член 43 от Регламент (ЕС) № 1308/2013 чрез въвеждане на дерогация от някои разпоредби на Регламент за изпълнение (ЕС) 2016/1150 на Комисията (3).
                  
               
                     (6)
                  
                  
                     В член 2, параграф 1 от Регламент за изпълнение (ЕС) 2016/1150 на Комисията се предвижда, че промените в приложимите програми за подпомагане, както е посочено в член 41, параграф 5 от Регламент (ЕС) № 1308/2013, се подават максимум два пъти на финансова година. За да се даде възможност на държавите членки бързо да адаптират своите национални програми за подпомагане по причини, свързани с предизвиканата от пандемията от COVID-19 криза, е целесъобразно да се разреши тези промени да бъдат подавани повече от два пъти на финансова година, при условие че посочените промени се подават преди 15 октомври 2020 г. Държавите членки следва да имат възможност да реагират бързо на извънредните обстоятелства, свързани с предизвиканата от пандемията от COVID-19 криза, и да внасят промени в своите програми на толкова ранен етап и толкова често, колкото бъде счетено за необходимо. Тази гъвкавост би позволила на държавите членки да оптимизират вече съществуващите мерки, да увеличат броя на интервенциите и по-често да въвеждат корекции в зависимост от пазарната ситуация. Освен това така ще се даде възможност на държавите членки, които искат да включат допълнителни мерки в националната си програма за подпомагане, да направят това непосредствено след влизането в сила на настоящия регламент, вместо да чакат следващия краен срок за внасяне на изменения. Чрез тази подобрена гъвкавост операторите, в т.ч. новите участници, ще разполагат с повече възможности, за да подават заявления за подпомагане. Целта е да се облекчи положението в лозаро-винарския сектор и да се осигури необходимата гъвкавост с оглед на последиците от кризата, предизвикана от пандемията от COVID-19.
                  
               
                     (7)
                  
                  
                     Поради това е необходимо е да се въведе временна дерогация от член 2, параграф 1 от Регламент за изпълнение (ЕС) 2016/1150, за да се предостави възможност за внасянето на промени в националните програми за подпомагане при необходимост и във връзка с мерките, посочени в член 45, параграф 1, буква а) и членове 46—52 от Регламент (ЕС) № 1308/2013. Що се отнася до мярката за популяризиране, посочена в член 45, параграф 1, буква б) от Регламент (ЕС) № 1308/2013, с Регламент за изпълнение (ЕС) 2020/133 на Комисията (4) на държавите членки се предоставя възможност да въвеждат промени в своите национални програми за подпомагане, когато това е необходимо.
                  
               
                     (8)
                  
                  
                     Предвид кризата, предизвикана от пандемията от COVID-19, и произтичащата от нея липса на човешки ресурси за производителите е практически невъзможно извършването на планираните операции във връзка със събирането на реколтата на зелено. Поради това е целесъобразно за 2020 г. да бъде отложен срокът за подаване на заявления за подпомагане за събиране на реколтата на зелено, както и срокът за извършване на тези операции, посочени съответно в член 8, букви б) и г) от Регламент за изпълнение (ЕС) 2016/1150. Така на производителите би трябвало да се предостави допълнително време за планиране и намиране на работната ръка, необходима за извършването на тези операции.
                  
               
                     (9)
                  
                  
                     Освен това с оглед на кризата, предизвикана от пандемията от COVID-19, и на дължащите се на нея нарастващи излишъци от вино на пазара, изглежда ненужно да се изисква от държавите членки да предоставят конкретна обосновка за събирането на реколтата на зелено. Поради това е целесъобразно да се въведе дерогация от член 8, буква в) от Регламент за изпълнение (ЕС) 2016/1150 и временно да се преустанови за 2020 г. прилагането на изискването държавите членки да установят очакваната пазарна ситуация, която оправдава събирането на реколтата на зелено с цел възстановяване на пазарния баланс и предотвратяване на криза.
                  
               
                     (10)
                  
                  
                     В член 29 от Регламент (ЕС) № 1308/2013 се определят правилата относно тригодишните работни програми, изготвени от организации на производители за подпомагане на сектора на маслиновото масло и трапезните маслини. Настоящата криза, свързана с пандемията от COVID-19, представлява изключително и безпрецедентно предизвикателство пред капацитета на бенефициерите да извършват дейностите, планирани по време на втората и третата година от изпълнението на тригодишните програми за подпомагане на сектора на маслиновото масло и трапезните маслини. Така че на бенефициерите по изключение се предоставя гъвкавост, като при определени условия се разрешава изменението на тези дейности. Поради това е необходимо да се въведе дерогация от някои разпоредби на Регламент за изпълнение (ЕС) № 615/2014 на Комисията (5), за да се предостави тази гъвкавост, която обаче не оказва въздействие върху крайния срок за плащане на финансирането от ЕС.
                  
               
                     (11)
                  
                  
                     Правилата относно програмите за пчеларството са установени в Регламент за изпълнение (ЕС) 2015/1368 на Комисията (6) по отношение на помощта в сектора на пчеларството. В съответствие с член 2 от посочения регламент пчеларската година е периодът от 12 последователни месеца от 1 август до 31 юли. Съответно пчеларската 2020 година обхваща периода от 1 август 2019 г. до 31 юли 2020 г. В съответствие с член 3 от посочения регламент всяка държава членка трябва да уведоми за своето предложение за единна програма за пчеларството за цялата ѝ територия. В съответствие с член 6 от посочения регламент държавите членки могат да изменят мерките в своите програми за пчеларството в течение на пчеларската година. Общият таван на планираните годишни разходи обаче не може да бъде надвишаван. Регламент за изпълнение (ЕС) 2015/1368 следва да бъде изменен, за да се предостави възможност на държавите членки да предприемат мерки, планирани за пчеларската 2020 година, дори и след 31 юли 2020 г. Това изменение не следва да оказва въздействие върху срока на плащане. В съответствие с член 55, параграф 1 от Регламент (ЕС) № 1308/2013 програмите за пчеларството трябва да се разработват в сътрудничество с представителните пчеларски организации. Преди да поискат извършването на изменения в програмите за пчеларството, държавите членки следва да се консултират със засегнатите организации.
                  
               
                     (12)
                  
                  
                     В член 1, параграф 2 от Регламент за изпълнение (ЕС) 2017/39 на Комисията (7) се съдържа определението за „учебна година“ за целите на схемата за помощ, посочена в член 23 от Регламент (ЕС) № 1308/2013 („схемата за училищата“). Мерките, въведени от държавите членки за справяне с пандемията от COVID-19, които включват временното затваряне на учебни заведения, попречиха на прилагането на схемата за училищата през учебната 2019/2020 година. Тези мерки временно възпрепятстваха предлагането на плодове, зеленчуци и мляко в учебните заведения и изпълнението на съпътстващите образователни мерки и дейности за популяризиране, мониторинг и оценка. Поради това е целесъобразно да се предвиди дерогация от член 1, параграф 2 от Регламент за изпълнение (ЕС) 2017/39, като се удължи времетраенето на учебната 2019/2020 година, така че държавите членки да могат да продължат да извършват дейностите, предвидени за тази учебна година, до 30 септември 2020 г.
                  
               
                     (13)
                  
                  
                     В член 4, параграфи 3, 4 и 5, и в член 5, параграф 3 от Регламент за изпълнение (ЕС) 2017/39 се определя периодът, за който могат да се отнасят заявленията за помощ, свързани с доставката и разпределението на продукти и със съпътстващите образователни мерки, както и срокът за подаване на заявления за помощ и за плащане на помощта по схемата за училищата. Предвид удължаването на времетраенето на учебната 2019/2020 година следва да се предвиди дерогация от член 4, параграфи 3, 4 и 5, и от член 5, параграф 3 от Регламент за изпълнение (ЕС) 2017/39 по отношение на заявленията за помощ, подадени за дейностите по схемата за училищата след 31 юли 2020 г., така че те да могат да обхващат периоди, по-кратки от две седмици, и да се определят сроковете за подаване на заявления за помощ и за плащане на помощта.
                  
               
                     (14)
                  
                  
                     В член 7, параграф 3 от Регламент за изпълнение (ЕС) 2017/39 се определят правилата за преразпределяне на непоискана помощ от Съюза между държавите членки, които участват в схемата за училищата и са заявили желанието си да използват повече от индикативно разпределените им средства. Размерът на индикативно разпределените средства, които могат да бъдат преразпределени към друга държава членка, следва да се основава на равнището, на което тази държава членка е усвоила окончателно разпределените средства в рамките на помощта от Съюза през предходната учебна година. Мерките за изолация, въведени от държавите членки за справяне с пандемията от COVID-19, които включват временното затваряне на учебни заведения, може да доведат до по-малка степен на усвояване на помощта от Съюза през учебната 2019/2020 година. Поради това е целесъобразно да се предвиди дерогация от член 7, параграф 3 от Регламент за изпълнение (ЕС) 2017/39, с цел да не се взема предвид равнището на усвояване на помощта от Съюза през учебната 2019/2020 година за преразпределянето на непоискана помощ от Съюза между държавите членки, които участват в схемата за училищата през учебната 2021/2022 година.
                  
               
                     (15)
                  
                  
                     Предвид необходимостта от предприемане на незабавни действия, настоящият регламент следва да влезе в сила в деня на публикуването му в Официален вестник на Европейския съюз.
                  
               
                     (16)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         ДЯЛ I
         
            ПЛОДОВЕ И ЗЕЛЕНЧУЦИ
         
         
            Член 1
            Дерогации от Регламент за изпълнение (ЕС) 2017/892
            
               1.   Чрез дерогация от член 9, параграф 3, буква б) заявленията за помощ, подадени до 15 февруари 2020 г., могат да включват разходи за операции, които са планирани за 2019 г., но не са извършени до 31 декември 2019 г., ако тези операции могат да бъдат извършени до 15 август 2020 г.
            
            
               2.   Чрез дерогация от член 9, параграф 3, буква б) заявленията за помощ, които трябва да бъдат подадени до 15 февруари 2021 г., могат да включват разходи за операции, които са планирани за 2020 г., но не са извършени до 31 декември 2020 г., ако тези операции могат да бъдат извършени до 15 август 2021 г.
            
         
         ДЯЛ II
         
            ВИНО
         
         
            Член 2
            Дерогации от Регламент за изпълнение (ЕС) 2016/1150
            
               1.   Чрез дерогация от член 2, параграф 1 от Регламент за изпълнение (ЕС) 2016/1150 държавите членки могат във връзка с мерките, посочени в член 45, параграф 1, буква а) и членове 46—52 от Регламент (ЕС) № 1308/2013, при необходимост през финансовата 2020 година, но не по-късно от 15 октомври 2020 г., да представят промени в своите национални програми за подпомагане в лозаро-винарския сектор, както е посочено в член 41, параграф 5 от Регламент (ЕС) № 1308/2013.
            
            
               2.   Чрез дерогация от член 8 от Регламент за изпълнение (ЕС) 2016/1150 през финансовата 2020 година държавите членки могат:
               
                           а)
                        
                        
                           да определят срока за подаване на заявления за подпомагане за събиране на реколтата на зелено, както е предвидено в буква б) от посочения член, между 15 април и 30 юни;
                        
                     
                           б)
                        
                        
                           да изберат да не установяват очакваната пазарна ситуация, която оправдава събирането на реколтата на зелено, както е предвидено в буква в) от посочения член;
                        
                     
                           в)
                        
                        
                           да определят до 30 юни срок, който се пада на дата след срока за подаване на заявления за подпомагане за събиране на реколтата на зелено, както е предвидено в буква а) от настоящия член, за извършване на операциите по събиране на реколтата на зелено в съответствие с изискванията на член 47, параграф 1 от Регламент (ЕС) № 1308/2013. Този срок се определя преди нормалния период на събиране на реколтата (етап N по Baggiolini, етап 89 по BBCH) във всяка отделна площ.
                        
                     
         
         ДЯЛ III
         
            МАСЛИНОВО МАСЛО И ТРАПЕЗНИ МАСЛИНИ
         
         
            Член 3
            Дерогации от Регламент за изпълнение (ЕС) № 615/2014
            
               1.   Чрез дерогация от член 2, параграфи 2 и 4 от Регламент за изпълнение (ЕС) № 615/2014 компетентният орган може да приема изменения на дадена работна програма, при условие че:
               
                           а)
                        
                        
                           предложените промени имат за цел изменение и разсрочване след 31 март 2020 г. на дейности от втората година от изпълнението на тригодишната работна програма, която е започнала на 1 април 2018 г.;
                        
                     
                           б)
                        
                        
                           съответните дейности не са извършени навреме поради пречките, произтичащи от пандемията от COVID-19;
                        
                     
                           в)
                        
                        
                           организацията бенефициер подава заявление до 30 юни 2020 г. за частичното плащане, както е посочено в член 5а от Регламент за изпълнение (ЕС) № 615/2014, на помощта, съответстваща на дейностите от втората година на изпълнение, която започва преди 1 април 2020 г.;
                        
                     
                           г)
                        
                        
                           финансирането от Съюза на съответните дейности се извършва в рамките на втората година на изпълнение, в съответствие с член 5 от Регламент за изпълнение (ЕС) № 615/2014.
                        
                     Член 5, параграф 4 от Регламент за изпълнение (ЕС) № 615/2014 не се прилага за работните програми, изменени в съответствие с първа алинея, буква г) от настоящия член.
            
            
               2.   Чрез дерогация от член 2, параграф 6, буква а) от Регламент за изпълнение (ЕС) № 615/2014 двумесечният срок не се прилага по отношение на съобщаването за измененията на дадена работна програма, при условие че:
               
                           а)
                        
                        
                           предложените промени са свързани с дейности от третата година от изпълнението на тригодишната работна програма, която е започнала на 1 април 2018 г.;
                        
                     
                           б)
                        
                        
                           първоначално планираната дейност не е извършена или не може да бъде извършена изцяло или частично поради пречките, произтичащи от пандемията от COVID-19;
                        
                     
                           в)
                        
                        
                           изменената дейност се извършва след приемането ѝ от страна на компетентния орган.
                        
                     
         
         ДЯЛ IV
         
            НАЦИОНАЛНИ ПРОГРАМИ ЗА ПЧЕЛАРСТВОТО
         
         
            Член 4
            Дерогации от Регламент за изпълнение (ЕС) 2015/1368
            Чрез дерогация от член 6, параграф 1 от Регламент за изпълнение (ЕС) 2015/1368 държавите членки могат да изменят своите програми за пчеларството, така че мерките, планирани за пчеларската 2020 година, да могат да бъдат осъществени след 31 юли 2020 г., но не по-късно от 15 септември 2020 г. Тези мерки се считат за извършени по отношение на пчеларската 2020 година.
            Държавата членка уведомява Комисията за тези изменения и Комисията ги одобрява, преди те да бъдат приложени. Исканията за такива изменения и за тяхното одобряване се правят в съответствие с процедурата, определена в член 6, параграфи 2 и 3 от посочения регламент.
         
         ДЯЛ V
         
            СХЕМА ЗА УЧИЛИЩАТА
         
         
            Член 5
            Дерогации от Регламент за изпълнение (ЕС) 2017/39
            
               1.   Чрез дерогация от член 1, параграф 2 от Регламент за изпълнение (ЕС) 2017/39 времетраенето на учебната 2019/2020 година се удължава до 30 септември 2020 г.
            
            
               2.   Чрез дерогация от член 4, параграф 3 от Регламент за изпълнение (ЕС) 2017/39 заявленията за помощ, свързани с дейностите за учебната 2019/2020 година, които се извършват след 31 юли 2020 г., могат да обхващат периоди, по-кратки от 2 седмици.
            
            
               3.   Чрез дерогация от член 4, параграфи 4 и 5 от Регламент за изпълнение (ЕС) 2017/39 заявленията за помощ, свързани с дейностите за учебната 2019/2020 година, които се извършват след 31 юли 2020 г., се подават до 30 септември 2020 г. Ако този срок бъде надхвърлен, помощта не се изплаща.
            
            
               4.   Чрез дерогация от член 5, параграф 3 от Регламент за изпълнение (ЕС) 2017/39 помощта за дейностите за учебната 2019/2020 година, които се извършват след 31 юли 2020 г., се изплаща от компетентните органи до 15 октомври 2020 г.
            
            
               5.   Чрез дерогация от член 7, параграф 3, първа алинея от Регламент за изпълнение (ЕС) 2017/39 изчислението, описано в посочената алинея, не се прилага за изчисляването на окончателно разпределените средства в рамките на помощта от Съюза за учебната 2021/2022 година.
            
         
         
            Член 6
            Влизане в сила
            Настоящият регламент влиза в сила в деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 април 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) 2017/892 на Комисията от 13 март 2017 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на секторите на плодовете и зеленчуците и на преработените плодове и зеленчуци (ОВ L 138, 25.5.2017 г., стр. 57).
         
            (3)  Регламент за изпълнение (ЕС) 2016/1150 на Комисията от 15 април 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор (ОВ L 190, 15.7.2016 г., стр. 23).
         
            (4)  Регламент за изпълнение (ЕС) 2020/133 на Комисията от 30 януари 2020 г. за въвеждане на дерогация от Регламент за изпълнение (ЕС) 2016/1150 на Комисията за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор (ОВ L 27, 31.1.2020 г., стр. 24).
         
            (5)  Регламент за изпълнение (ЕС) № 615/2014 на Комисията от 6 юни 2014 г. за определяне на подробни правила за прилагането на Регламент (ЕС) № 1306/2013 на Европейския парламент и на Съвета и Регламент (ЕС) № 1308/2013 на Европейския парламент и на Съвета по отношение на работните програми за подпомагане на секторите на маслиновото масло и трапезните маслини (ОВ L 168, 7.6.2014 г., стр. 95).
         
            (6)  Регламент за изпълнение (ЕС) 2015/1368 на Комисията от 6 август 2015 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на помощта в сектора на пчеларството (OВ L 211, 8.8.2015 г., стр. 9).
         
            (7)  Регламент за изпълнение (ЕС) 2017/39 на Комисията от 3 ноември 2016 г. относно правилата за прилагане на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения (ОВ L 5, 10.1.2017 г., стр. 1).